**Το ιστορικό του 6ου Δημοτικού Σχολείου Αγρινίου**

Το 6ο Δημοτικό Σχολείο Αγρινίου *ιδρύθηκε το 1979,* με το Π.Δ. 589/1979 (ΦΕΚ 178/08-08-1979, τχ. Α΄), ως 6/θέσιο σχολείο και στεγάστηκε σε έξι αίθουσες διδασκαλίας μισθωμένου κτιρίου στην οδό *Ιερού Λόχου 8* (κοντά στην πλατεία Χατζοπούλου). Το σχολείο ιδρύθηκε μετά από διαίρεση του 15/θέσιου 1ου Δημοτικού Σχολείου Αγρινίου. Πριν ιδρυθεί το 6ο Δημοτικό Σχολείο Αγρινίου, το 1ο Δημοτικό Σχολείο Αγρινίου χρησιμοποιούσε 7 αίθουσες του ίδιου κτηρίου.

Από το σχολικό έτος 1985-1986 το σχολείο λειτουργούσε ως 8/θέσιο και το 1987 προήχθη οργανικά σε 8/θέσιο, με το Π.Δ. 340/1987 (ΦΕΚ 156/27-08-1987, τχ. Α΄).

Από το σχολικό έτος 1988-1989 λειτουργούσε ως 10/θέσιο, ενώ το 1989 προήχθη από 8/θέσιο σε *12/θέσιο*, με το Π.Δ. 451/1989 (ΦΕΚ 197/08-09-1989, τχ. Α΄).

Από το σχολικό έτος 2003-2004 λειτουργεί στο σχολείο ***Τμήμα Ένταξης*** για τη στήριξη μαθητριών και μαθητών που χρειάζονται διαφοροποιημένη μαθησιακή και ψυχοκοινωνική υποστήριξη (ΦΕΚ ίδρυσης Τμήματος Ένταξης 1397/10-10-2005/ τχ. Β).

Στις *23 Νοεμβρίου 2009* το σχολείο μεταστεγάστηκε από την παλιά του θέση (στην οδό Ιερού Λόχου 8) στο σημερινό νέο διδακτήριο ιδιοκτησίας του Δημοσίου, το οποίο είναι χτισμένο σε οικόπεδο 3.566 τ.μ. στη συμβολή των οδών *Μεγάλης Χώρας Τέρμα* και *Λέλας Καραγιάννη*, στη δυτική είσοδο της πόλης του Αγρινίου, στο Δημοτικό Διαμέρισμα Αγίου Κωνσταντίνου.

Το σχολικό έτος 2023-2024 ιδρύθηκε και λειτουργεί στο σχολείο ***Τάξη Υποδοχής ΖΕΠ*** (ΦΕΚ ίδρυσης 4951/07-08-2023, τχ.Β), για την καλύτερη υποδοχή και γλωσσική υποστήριξη μαθητριών και μαθητών από διαφοροποιημένα γλωσσικά και πολιτισμικά περιβάλλοντα και για την καταπολέμηση της σχολικής διαρροής.